A Bizottság 98/38/EK irányelve
(1998. június 3.)
a kerekes mezőgazdasági vagy erdészeti traktorok egyes alkatrészeire és jellemzőire vonatkozó 74/151/EGK tanácsi irányelvnek a műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/54/EK európai parlamenti és tanácsi irányelvvel [1] módosított, a kerekes mezőgazdasági vagy erdészeti traktorok típusjóváhagyására vonatkozó tagállami jogszabályok közelítéséről szóló, 1974. március 4-i 74/150/EGK tanácsi irányelvre [2] és különösen annak 13. cikkére,
tekintettel a legutóbb a 97/54/EK irányelvvel módosított, a kerekes mezőgazdasági vagy erdészeti traktorok egyes alkatrészeire és jellemzőire vonatkozó tagállami jogszabályok közelítéseiről szóló, 1974. március 4-i 74/151/EGK irányelvre [3] és különösen annak 4. cikkére,
mivel a megszerzett tapasztalatokra és a műszaki fejlődésre tekintettel időszerűvé vált a 74/151/EGK irányelv 2. cikke szerinti alkatrészeket és jellemzőket érintő előírások hozzáigazítása;
mivel ezen irányelv rendelkezései összhangban vannak a 74/150/EGK irányelv által létrehozott, az irányelveknek a műszaki fejlődéshez való hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 74/151/EGK irányelv I-VI. melléklete ezen irányelv mellékletével összhangban módosul.
2. cikk
1. 1999. május 1-jétől a tagállamok:
- nem tagadhatják meg valamely traktortípus tekintetében az EK-típusjóváhagyás megadását, a 74/150/EGK irányelv 10. cikke (1) bekezdésének utolsó francia bekezdésében említett okirat kiállítását vagy a nemzeti típusjóváhagyás megadását, illetve
- nem tilthatják meg a traktorok első forgalomba helyezését,
amennyiben e traktorok megfelelnek az ezen irányelvvel módosított 74/151/EGK irányelv követelményeinek.
2. 1999. november 1-jétől a tagállamok:
- nem állíthatják ki a 74/150/EGK irányelv 10. cikke (1) bekezdésének utolsó francia bekezdésében említett okiratot egy olyan traktortípusra, amely nem felel meg az ezen irányelvvel módosított 74/151/EGK irányelv követelményeinek,
- megtagadhatják a nemzeti típusjóváhagyás megadását valamely traktortípus tekintetében, amennyiben az nem felel meg az ezen irányelvvel módosított 74/151/EGK irányelv követelményeinek.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1999. május 1-je előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az irányelv által szabályozott területen fogadnak el.
4. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 1998. június 3-án.